จ่อหักหนี้บัตรชาวนา
ธกส.เสนอบอร์ดกขช.อนุมัติลดความเสี่ยงรับเงินก้อนจำนำข้าวปุ๊บจ่ายรูดปรื๊ดปั๊บ
24 พ.ค. 2556

ธกส.เสนอบอร์ดกขช.อนุมัติลดความเสี่ยงรับเงินก้อนจำนำข้าวปุ๊บจ่ายรูดปรื๊ดปั๊บ
ธ.ก.ส.เปิดเกมรุกเสนอ กขช.บีบชาวนาจ่ายหนี้บัตรเครดิตทันทีที่รับเงินก้อนจำนำข้าว
แหล่งข่าวที่เข้าร่วมประชุมคณะกรรมการนโยบายข้าวแห่งชาติ (กขช.) เปิดเผยว่า ในการประชุมรอบที่ผ่านมาทางธนาคารเพื่อการเกษตรและสหกรณ์การเกษตร (ธ.ก.ส.) ได้เสนอเรื่องขอให้คณะกรรมการพิจารณาอนุมัติให้ธนาคารสามารถหักเงินจากเกษตรกรชาวนาที่เป็นลูกค้าบัตรเครดิตเกษตรกร และนำข้าวมาเข้าร่วมโครงการรับจำนำได้ทันทีเมื่อมีการจ่ายเงิน แต่ถูกทางฝ่ายการเมืองสั่งให้ถอนเรื่องออกไปก่อนทั้งๆ ที่มีการบรรจุไว้ในวาระการประชุมแล้ว เพราะไม่ต้องการให้เกษตรกรมีปัญหา
นายสุพัฒน์ เอี้ยวฉาย ผู้ช่วยผู้จัดการ ธ.ก.ส. เปิดเผยว่า ธนาคารกำหนดเงื่อนไขให้เกษตรกรที่เข้าโครงการรับจำนำข้าวต้องชำระหนี้ในโครงการรับจำนำเก่าก่อน ซึ่งเป็นมาตรการสมัครใจไม่ได้บังคับให้เกษตรกรทุกรายต้องจ่ายหนี้เก่าก่อน และเป็นเรื่องปกติที่ ธ.ก.ส.ทำอยู่แล้วกับเกษตรกรที่เข้าโครงการจำนำข้าว เพราะหากเกษตรกรไม่ชำระหนี้เก่าก็ไม่สามารถกู้เงินก้อนใหม่ได้
สำหรับกรณีที่เกษตรกรมีบัตรสินเชื่อเกษตรกร ซึ่งมีการเปิดวงเงินเพื่อไปรูดซื้อสินค้า ปัจจัยการผลิต เช่น เมล็ดพันธุ์ข้าว ปุ๋ยใส่นาข้าว และยากำจัดศัตรูพืชในนาข้าว ก่อนหน้านี้ เมื่อได้รับเงินกู้จากการจำนำข้าวรอบใหม่ และขอใช้หนี้ในส่วนที่รูดซื้อสินค้าไปก่อนหน้านี้ ธนาคารจะลดดอกเบี้ยให้อีก 1.5% จากปัจจุบันที่คิดดอกเบี้ยอยู่ที่ระดับลูกค้ารายย่อย (เอ็มอาร์อาร์)
“ธนาคารต้องดูแลเรื่องความเสี่ยง จึงเสนอเงื่อนไขให้เกษตรกรที่มีบัตรสินเชื่อเกษตรกร ซึ่งเคยรูดบัตรซื้อของไปแล้ว ถ้ายอมใช้หนี้เก่าก่อนธนาคารจะลดดอกเบี้ยให้ 1.5%” นายสุพัฒน์ กล่าว
รายงานข่าวจาก ธ.ก.ส. แจ้งว่า งวดสิ้นเดือน ธ.ค.ที่ผ่านมา ธ.ก.ส.ได้ดำเนินการออกบัตรสินเชื่อเกษตรกรให้กับเกษตรกรแล้ว 2,087,673 ราย วงเงินสินเชื่อรวม 40,467 ล้านบาท โดยมีเกษตรกรได้รับบัตรสินเชื่อไปแล้ว 1,313,281 ราย และมีการใช้จ่ายผ่านบัตร 724,463 ราย คิดเป็นวงเงิน 2,261 ล้านบาท
ทั้งนี้ การรูดบัตรส่วนใหญ่เป็นการใช้จ่ายด้านปัจจัยการผลิต คือ ซื้อปุ๋ย 1,895 ล้านบาท ซื้อเมล็ดพันธุ์ 105 ล้านบาท ซื้อเคมีภัณฑ์ 124 ล้านบาท และซื้อน้ำมันเชื้อเพลิง 137 ล้านบาท โดย ธ.ก.ส.มีเป้าหมายจะขยายฐานบัตรสินเชื่อเกษตรกรไปสู่ชาวสวนปาล์ม ชาวสวนยาง และชาวประมง คาดว่าภายในปีบัญชี 2556 จะขยายบัตรสินเชื่อเกษตรกรได้รวม 4 ล้านใบ
สำหรับบัตรเครดิตเกษตรกรนั้น บริษัท วีสมาร์ท ชนะประมูลรอบแรกเพื่อติดตั้งระบบบัตรเครดิตจำนวน 2 ล้านบัตร ด้วยราคา 177 ล้านบาท แต่ล่าสุด ธ.ก.ส.ได้ขยายออกไปให้ดำเนินการทั้งสิ้น 4 ล้านใบ
ก่อนหน้านี้ นายประสิทธิ์ พาโฮม ประธานสหภาพแรงงานรัฐวิสาหกิจ ธ.ก.ส. ได้ออกมาเรียกร้องให้คณะกรรมการธนาคารพิจารณาตรวจสอบการดำเนินงานของระบบสินเชื่อและโครงการบัตรสินเชื่อเกษตรกร ที่เรียกว่าระบบ Core Banking System หรือ CBS ของผู้รับจ้างทำระบบให้กับธนาคาร เพราะมีพฤติกรรมที่อาจสร้างความเสียหายได้ เนื่องจากมีการแก้ไข TOR โดยลดเงื่อนไขความรับผิดชอบในความเสียหายที่เกิดกับโครงการ จากเดิมผู้รับจ้างต้องรับผิดชอบความเสียหายของโครงการ 100% แต่มีการแก้ไขลดลงเหลือเพียง 15% จึงเป็นการเอื้อประโยชน์ให้แก่ผู้รับจ้าง